Keld Albrechtsen (EL), 2002-04-16:
Regeringens forslag betyder, at man bruger rundt regnet 1/4 mia. kr. om året og tilsyneladende i al fremtid på at skabe en lang række problemer i samfundet, som så efterlader en yderligere regning ubetalt.
Hvor stor den yderligere regning bliver, ved vi ikke på nuværende tidspunkt, men det er jo givet, at Danmarks muligheder for at opfylde CO2-målsætningerne, altså at sænke luftforureningen, hvad vi har forpligtet os til i Kyotoprotokollen, bliver endnu vanskeligere.
Det vil sige, at den ekstraregning til at løse CO2-problemet, som så vidt jeg husker var beregnet til 2,5 mia. kr., bliver tilsvarende større.
Så det, man foregøgler, nemlig at det er en udgift på ca. 1/4 mia. kr., er altså i realiteten en væsentlig større udgift, når man regner CO2-regningen ind i det.
Man får jo i stigende grad en fornemmelse af, at regeringen i virkeligheden, når det kommer til stykket, ikke har til sinds at opfylde Kyotoprotokollen.
Det er det eneste, der efterhånden kan få ligningen til at hænge forståeligt sammen, for det ene lovforslag efter det andet, som regeringen kommer med, underminerer den danske forpligtelse i forhold til Kyotoprotokollen. Det bliver meget spændende at se, hvordan regeringen vil få det regnestykke til at gå op.
Hvis man har tænkt sig at løse det ved at gå til udlandet og købe ledige forureningskvoter i udlandet, kan man godt det efter Kyotoprotokollen, men så bliver det dyrt, vældig dyrt.
Man siger selv, at det vil give mere biltrafik, fordi forslaget selvfølgelig vil tilskynde folk til at køre noget mere i deres bil.
Måske ikke til at købe bil på grund af det med registreringsafgiften, men man vil få en tilskyndelse til at køre mere og i længere tid med bilen.
Det vil forstærke de enorme trafikproblemerne, vi har især i de store byer, og det vil så afføde en række udgifter, men dem kan man selvfølgelig vælge at vælte over på kommunerne.
Men det er givet, at det vil medføre et øget pres på de byer, der i forvejen står i en fortvivlet trafikal situation: København, Odense, Aalborg, Århus, som er de byer, der er hårdest ramt.
De får altså endnu flere privatbiler pumpet ind, endnu større problemer i myldretiden og et deraf øget udgiftspres med henblik på at finde løsninger på, hvordan de overhovedet kan få trafikken til at fungere.
Der er ingen, der får fordele af det, for den billigere pris på bilen skal betales ved, at bilisterne sidder længere tid i trafikpropper.
Det fortvivlende er, som flere andre ordførere har været inde på, at den eneste grund til, at man kommer med forslaget, er ren ideologi.
Det er noget skatteteknik, man har været ude og love under valgkampen, som er uden hoved og hale i forhold til virkeligheden og virkelighedens problemer, men som man altså føler sig forpligtet til at gennemføre.
Og det viser jo, hvilket fortvivlet projekt man gik ud med med det der skattestop. Til sidst skal jeg sige, at regeringen fortsætter den uskik med at bylte alle mulige ting sammen, som ingenting har med hinanden at gøre, og hvis der var nogle af de mindre, mere positive elementer i det her forslag, som man var kommet med særskilt, ville vi gerne i Enhedslisten have overvejet at samarbejde med regeringen om det. Det er efterhånden ved at være typisk, at Enhedslisten konsekvent er afskåret fra at samarbejde med regeringen om noget som helst, for hvis regeringen endelig kommer med noget positivt, som f.eks. det med motorcyklerne, så sørger den altid for at kombinere det med et eller andet, der har med skattestoppet eller noget andet fortvivlet noget at gøre.
Det er jo så den måde, man har valgt til at sikre sig, at det alene bliver blokpolitik hele vejen igennem, at det alene bliver automatflertallet sammen med Dansk Folkeparti, som man benytter sig af.